Document ID: 32002D0805

32002D0805
L 278/24
SLUŽBENI LIST EUROPSKE UNIJE
15.10.2002.
ODLUKA KOMISIJE
od 15. listopada 2002.
o određenim zaštitnim mjerama za neke proizvode životinjskog podrijetla koji se uvoze iz Ukrajine, a namijenjeni su prehrani životinja
(priopćena pod brojem dokumenta C(2002) 3785)
(Tekst značajan za EGP)
(2002/805/EZ)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Uredbu (EZ) br. 178/2002 Europskog parlamenta i Vijeća od 28. siječnja 2002. o utvrđivanju općih načela i uvjeta zakona o hrani, osnivanju Europske agencije za sigurnost hrane te utvrđivanju postupaka u područjima sigurnosti hrane (1), a posebno njezin članak 53. stavak 1.,
uzimajući u obzir Direktivu Vijeća 97/78/EZ od 18. prosinca 1997. o utvrđivanju načela organizacije veterinarskih pregleda proizvoda koji ulaze u Zajednicu iz trećih zemalja (2), a posebno njezin članak 22. stavak 1.,
budući da:
(1)
Osobito u dijelu koji se odnosi na hranu i hranu za životinje, članak 53. stavak 1. točka (b) podtočka iii. Uredbe (EZ) br. 178/2002 predviđa usvajanje odgovarajućih privremenih mjera u slučajevima gdje je očito da hrana odnosno hrana za životinje uvezena iz treće zemlje predstavlja ozbiljan rizik za zdravlje ljudi, zdravlje životinja odnosno za okoliš.
(2)
U skladu s člankom 22. Direktive 97/78/EZ, moraju se usvojiti potrebne mjere protiv svega što bi pri uvozu određenih proizvoda iz trećih zemalja moglo predstavljati ozbiljnu opasnost po zdravlje životinja ili zdravlje ljudi.
(3)
Otkrivena je prisutnost kloramfenikola u obranome mlijeku u prahu i od njega dobivenoj umjetnoj zamjeni za mlijeko koji su namijenjeni prehrani životinja, a koji su uvezeni iz Ukrajine.
(4)
Budući da prisutnost ove tvari u hrani za životinje može biti rizična za zdravlje životinja i ljudi, sve isporuke mlijeka u prahu i umjetne zamjene za mlijeko namijenjeni prehrani životinja i uvezene iz Ukrajine trebaju se uzorkovati i analizirati kako bi se dokazala njihova neškodljivost.
(5)
Uredbom (EZ) br. 178/2002 uspostavljen je sustav brzog uzbunjivanja za hranu i hranu za životinje pa ga je prikladno uporabiti za provođenje zahtjeva za međusobno obavješćivanje utvrđenih u Direktivi 97/78/EZ.
(6)
Ova će se Odluka preispitati s obzirom na jamstava dobivena od nadležnih tijela Ukrajine i na temelju nalaza testova koje provedu države članice.
(7)
Mjere predviđene ovom Odlukom u skladu su s mišljenjem Stalnog odbora za prehrambeni lanac i zdravlje životinja,
DONIJELA JE OVU ODLUKU:
Članak 1.
Ova se Odluka primjenjuje na mlijeko u prahu i od njega dobivenu umjetnu zamjenu za mlijeko, koji su namijenjeni prehrani životinja, a uvezeni su iz Ukrajine.
Članak 2.
1. Primjenjujući odgovarajuće postupke uzorkovanja i metode otkrivanja, države članice svaku isporuku mlijeka u prahu i od njega dobivene umjetne zamjene za mlijeko namijenjenih prehrani životinja, a uvezenih iz Ukrajine, podvrgavaju kemijskome testiranju kako bi se uvjerile da navedeni proizvodi ne predstavljaju opasnost za zdravlje životinja ili zdravlje ljudi. Posebna pažnja kod testiranja obraća se na otkrivanje prisutnosti kloramfenikola.
2. Države članice o nalazima testa iz stavka 1. odmah obavješćuju Komisiju, koristeći pritom sustav brzog uzbunjivanja za hranu i hranu za životinje uspostavljen Uredbom (EZ) br. 178/2002.
Članak 3.
Osim ako su nalazi testova iz članka 2 povoljni, države članice ne smiju dopustiti uvoz proizvoda iz članka 1. na svoje državno područje odnosno njihovu isporuku drugoj državi članici.
Članak 4.
Za sve troškove proizišle iz primjene ove Odluke tereti se pošiljatelj, primatelj odnosno njihov zastupnik.
Članak 5.
Države članice mijenjaju mjere koje primjenjuju na uvoz kako bi ih uskladile s ovom Odlukom i usvojene mjere odmah javno objavljuju na primjeren način. O tome odmah obavješćuju Komisiju.
Članak 6.
Odluka se preispituje na temelju jamstava dobivenih od nadležnih tijela Ukrajine te nalaza testova iz članka 2.
Članak 7.
Ova je Odluka upućena državama članicama.
Sastavljeno u Bruxellesu 15. listopada 2002.

Labels: 17
0
3
6
18